Beckett &amp; Meyer anvendte en tyr som varemærke på sin gødning. Allerede ved den store udstilling i 1888 blev der slået til lyd for, at firmaet skulle prisbelønnes, men det var ikke muligt, da kun varer af nordisk oprindelse kunne få præmier. I 1894 var Beckett &amp; Meyer en af udstillerne på den 17. danske landmandsforsamling i Randers, og denne gang lykkedes det dog: Den eneste sølvmedalje, der blev uddelt (ingen guldmedaljer blev givet), gaves til Beckett &amp; Meyer for ""en særdeles belærende, instruktiv Udstilling, særlig med Hensyn til raa Varer f. Ex. Stassfurther Salte og endvidere Poudrette.""